EUROPA-KOMMISSIONEN Bruxelles, den 11.11.2015 COM(2015) 561 final RAPPORT FRA KOMMISSIONEN TIL RÅDET om anvendelse af forordning (EU) nr. 479/2013 af 13. maj 2013 om frafald af kravet om indgivelse af summariske indgangs- og udgangsangivelser for EU-varer, der krydser Neumkorridoren



RAPPORT FRA KOMMISSIONEN TIL RÅDET om anvendelse af forordning (EU) nr. 479/2013 af 13. maj 2013 om frafald af kravet om indgivelse af summariske indgangs- og udgangsangivelser for EU-varer, der krydser Neumkorridoren 1.Indledning Rådets forordning (EU) nr. 479/2013 af 13. maj 2013 (Neumforordningen) blev vedtaget med udgangspunkt i artikel 43 i akten om Republikken Kroatiens tiltrædelse af EU. Den fastsætter en særordning med hensyn til forpligtelsen til at indgive summariske indgangs/udgangsangivelser for forsendelser, der krydser Neumkorridoren, ved fravigelse af visse bestemmelser i Rådets forordning (EØF) nr. 2913/92 om indførelse af en EFtoldkodeks (kodeksen) og Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (CCIP). I henhold til artikel 6 i Neumforordningen har Republikken Kroatien forpligtet sig til at føre nøje tilsyn med forordningens anvendelse og til inden marts 2014 at underrette Kommissionen om eventuelle konstaterede uregelmæssigheder og om de foranstaltninger, der efterfølgende er truffet for at afhjælpe disse. I henhold til artikel 7 skulle Kommissionen senest to år efter forordningens ikrafttrædelse forelægge en rapport for Rådet med en vurdering af forordningens anvendelse. Denne rapport indeholder en sådan vurdering. Den giver et overblik over den økonomiske og geografiske kontekst og beskriver de retlige rammer. Den giver ligeledes en generel vurdering af implementeringen, en vurdering af, om specifikke bestemmelser er blevet gennemført, og en vurdering af egnetheden af de ressourcer og kompetencer, der er nødvendige og stilles til rådighed. Denne rapport er baseret på de oplysninger, som de kroatiske toldmyndigheder løbende har fremlagt, et kontrolbesøg, der blev aflagt den 28. november 2014, og den dialog, der blev indledt med de kroatiske toldmyndigheder efter færdiggørelsen af missionsrapporten. 2.Geografisk og økonomisk kontekst 2.1.Geografisk kontekst Neumkorridoren er en del af Bosnien-Hercegovinas område, som strækker sig ud mod Adriaterhavet og deler det kroatiske hovedland i to dele. Korridoren er ca. 9 km lang. Der er to grænseovergangssteder på den vej, der går igennem Neumkorridoren, nemlig Klek (Neum I) på den nordlige side og Zaton Doli (Neum II) på den sydlige side. På grund af den særlige situation i området findes der særlige ordninger, der giver mulighed for, at forsendelser af animalske produkter kan passere Neumkorridoren, forudsat at køretøjet er forseglet. I lyset af områdets geografiske situation og det forhold, at vejen igennem Neumkorridoren ikke er særlig lang, ville det ikke blot være teknisk vanskeligt at sikre den fuldstændige anvendelse af EU's regler vedrørende forpligtelsen til at indgive summariske indgangs/udgangsangivelser for forsendelser, der krydser denne korridor, det ville også højst sandsynligt resultere i en alvorlig forstyrrelse af den erhvervsmæssige transport og passagertransporten i området. 2.2.Økonomisk kontekst

Den ene større vej, som krydser Neumkorridoren, er den eneste mulige vejtransportforbindelse, og dens kapacitet er begrænset. De indenlandske varer, der transporteres gennem korridoren, er hovedsageligt forsyninger til Dubrovnik-området. Det er varer, som lokalbefolkningen bruger i hverdagen, og som anvendes i lokaløkonomien, hvor turisme spiller en stor rolle. Selv om disse forsyninger også leveres af store virksomheder, udgør den transport af varer, som de små og mellemstore erhvervsdrivende står for, herunder håndværkere, fiskere og landmænd, en væsentlig del af transporten gennem korridoren. En anvendelse af det generelle krav om indgivelse af summariske indgangs- og udgangsangivelser ville medføre forsinkelser, yderligere besværliggøre leveringen af varer, øge transportomkostningerne og i sidste instans resultere i en stigning i priserne/omkostningerne for disse varer på det indenlandske marked. De kroatiske toldmyndigheder har forelagt Kommissionen en detaljeret analyse af og redegørelse for denne særlige situation. Disse betingelser blev taget i betragtning af Kommissionen og drøftet i Rådet forud for Neumforordningens vedtagelse. 3.Retlige rammer i henhold til Neumforordningen Neumforordningen trådte i kraft den 1. juli 2013. I henhold til artikel 36a, stk. 1, i kodeksen og med forbehold af visse undtagelser og fritagelser, som er fastlagt i artikel 181c i CCIP , skal varer, der føres ind i Unionens toldområde, være omfattet af en summarisk indgangsangivelse. I henhold til artikel 182a, stk. 1, i kodeksen og med forbehold af de relevante undtagelser og fritagelser i artikel 842a, stk. 3 og 4, i CCIP, skal varer, der forlader Unionens toldområde, være omfattet af en summarisk udgangsangivelse, medmindre der stilles krav om en toldangivelse, f.eks. i forbindelse med varer, der midlertidigt forlader Unionens toldområde uden at blive udført, genudført eller underlagt en forsendelsesprocedure. I henhold til kodeksens artikel 36b, stk. 2, og artikel 182d, stk. 2, skal disse summariske angivelser indgives i elektronisk form, således at oplysninger kan udveksles elektronisk mellem toldmyndighederne med henblik på at basere toldkontrollen på en risikoanalyse, der anvender automatiserede systemer, jf. artikel 13 i kodeksen. I betragtning af arten af den lokale økonomi og af varerne blev kravet om overholdelse af forpligtelserne i disse bestemmelser for EU-varer, der krydser Neumkorridoren, frafaldet. Turisme udgør den vigtigste økonomiske aktivitet i området omkring byen Dubrovnik, og varetages overvejende af små og mellemstore virksomheder. De er afhængige af vareforsyninger fra Republikken Kroatiens hovedland, som sjældent har en værdi på over 10 000 EUR pr. parti. Som det bekræftes i de seneste statistikker fra de kroatiske toldmyndigheder, har 89 % af de varer, der transporteres gennem Neumkorridoren, opnået status som EU-varer. De passerer gennem korridoren med handelsdokumenter, der dokumenterer varernes status som fællesskabsvarer, jf. artikel 317 i CCIP. Kroatien har forpligtet sig til, at der, inden landet tiltrådte EU, blev indført passende procedurer og kontrolforanstaltninger på begge grænseovergangssteder med henblik på effektiv forvaltning af den særordning, der blev oprettet i henhold til Neumforordningen. Begge grænseovergangssteder skulle have tilstrækkeligt mandskab og udstyr til at kunne håndhæve de relevante krav. I henhold til artikel 4 i Neumforordningen finder frafaldet af kravet om indsendelse af summariske indgangs- og udgangsangivelser anvendelse, hvis følgende betingelser er opfyldt: – Varerne er ledsaget af handelsdokumenter (faktura eller transportdokument), som mindst skal indeholde de oplysninger, der kræves i artikel 317, stk. 2, i CCIP, samt oplyse varernes samlede værdi. – Den samlede værdi af de pågældende varer må ikke overskride 10 000 EUR. – De pågældende dokumenter skal være påtegnet med officielle angivelser af de kroatiske toldmyndigheder ved varernes udførsel (underskrift, stempel). – Når det skønnes nødvendigt, foretager toldmyndighederne en egentlig forsegling af forsendelserne eller transportmidlerne ved udrejse. – Ved genindførslen kontrollerer toldmyndighederne dokumenterne, den tid, det har taget at krydse korridoren, forseglingerne (hvis sådanne forefindes) og varerne (i relevante tilfælde). Derudover må anvendelsen af disse frafald ikke indskrænke kravet om at gennemføre den risikoanalyse, der er forbundet med toldkontrollen af EU-varer, som krydser Neumkorridoren, jf. artikel 5 i Neumforordningen. 4.Evaluering

Oplysningerne fra de kroatiske toldmyndigheder bekræfter, at transporten af varer med en værdi på under 10 000 EUR i væsentlig grad overstiger transporten af varer med en højere værdi året igennem. Det er især tydeligt i perioden mellem juni og august, hvor trafikken gennem korridoren stiger markant. Overvågningsteamet udpegede en række gode fremgangsmåder. Der er tilstrækkelig informationsteknologi og andet nødvendigt udstyr til rådighed på grænseovergangsstederne. Infrastrukturen er blevet markant forbedret for at sikre rettidig og effektiv kontrol, som lever op til kravene og afspejler de gode fremgangsmåder, der er etableret på EU-plan. Der er et tilstrækkeligt antal toldere, og deres arbejde er velorganiseret. Der er en god koordinering og direkte forbindelse mellem de centrale toldmyndigheder og kontorerne i Neum. Med hensyn til logistikken er der indrettet særlige arealer på vejene med egnede tekniske faciliteter til køretøjsinspektion, som gør det muligt at udføre effektiv toldkontrol med mindst mulig forstyrrelse af trafikken til følge. Derudover er grænseovergangsstederne indrettet på en måde, så politi og toldmyndigheder kan arbejde tæt sammen, idet der er et vindue mellem de to kontorer. Det giver mulighed for hurtig og korrekt sammenligning af oplysninger og koordinering af inspektioner og kontrol. Når varerne forlader toldområdet midlertidigt, sørger de kroatiske toldmyndigheder for, at nedenstående procedure bliver fulgt: -Toldkontoret på udførselsstedet modtager de handels- eller transportdokumenter, der ledsager varerne, og indtaster oplysninger om den person, der transporterer varerne, varernes ejer (når denne fremgår) og afsenderen af varerne samt en beskrivelse af varerne, deres værdi, antal/mængde varepakker og totalvægten i it-systemet. -Derefter foretages en forholdsmæssig risikoanalyse og toldkontrol, når dette skønnes nødvendigt. -Når det ligger fast, at betingelserne er opfyldt, stempler toldmyndighederne de relevante dokumenter, der ledsager varerne, noterer oplysningerne på toldforseglingen (hvis en sådan forefindes) og angiver det nøjagtige tidspunkt, hvor varerne forlader toldområdet (timer og minutter). Et køretøj har i gennemsnit omkring 20 minutter til at krydse korridoren. Det er rimeligt, eftersom køretøjerne skal igennem fire grænsekontrolsteder ved Neum – herunder dem, der er oprettet af myndighederne i Bosnien-Hercegovina. På genindførselsstedet: -Forevises varerne og de stemplede ledsagedokumenter for tolderen, som kontrollerer dokumenterne og sammenholder oplysningerne i disse dokumenter med de oplysninger, der blev indtastet i it-systemet på udførselskontoret. Toldforseglingen kontrolleres (hvis en sådan forefindes). Det kontrolleres, hvor lang tid det har taget at krydse Neumkorridoren. -Hvis der konstateres uregelmæssigheder (f.eks. ødelagte toldforseglinger, overskridelse af den tid, det tager at krydse korridoren), foretages der en detaljeret undersøgelse af køretøjet, varerne og de ledsagende dokumenter. Alt efter resultatet af disse særlige foranstaltninger indledes de relevante tiltag, og der iværksættes effektive og målrettede foranstaltninger. Overvågningsmissionen fastslog, at de fysiske inspektioner og dokumentkontrollen udføres korrekt, og at der foretages stikprøvekontrol i rimeligt omfang. Dokumenterne stemples systematisk ved udførsel, og den tid, det har taget at krydse korridoren, kontrolleres korrekt ved genindførsel. Under overvågningsmissionen konstaterede Kommissionen, at driftsmandskabet er velforberedt, og at det har et særdeles godt kendskab til EU's toldlovgivning og -procedurer, samt at tolderne modtager relevant, kontinuerlig og målrettet uddannelse, som afspejler de generelt gældende regler, men også de særlige lokale forhold. Erhvervslivet tilbydes uddannelseskurser på regionalt plan, hvilket giver mulighed for at stille spørgsmål og tilpasse sig den specifikke situation mere effektivt. Dokumentkontrollen og de fysiske inspektioner ved grænseovergangsstederne er uproblematiske og effektive, og transportinfrastrukturen er hensigtsmæssigt indrettet med særlige baner, der forhindrer, at trafikken forstyrres unødigt. It-udstyret, som er koblet til de centrale toldmyndigheder, er hensigtsmæssigt, og der er et tæt samarbejde mellem toldmyndighederne og politiet.

5.Ressourcer og kompetencer De kroatiske toldmyndigheder gør endvidere en stor indsats for at arbejde på gennemsigtig vis og yderligere lette trafikken gennem korridoren ved at stille målrettede oplysninger om den særordning, der gælder for Neumkorridoren, til rådighed for offentligheden. Grænseovergangsstederne råder over passende ressourcer. Hvert grænseovergangssted er bemandet med to eller tre toldere. På grænsekontrolstederne arbejder henholdsvis 26 og 28 medarbejdere. Arbejdsbyrden er rimelig sammenlignet med gennemsnittet på EU-plan. Hver tolder behandler ca. 24 summariske angivelser pr. dag, hvor antallet af behandlede angivelser ligger på mellem 17,5 pr. dag og 31,5 pr. dag. Der er en særdeles god koordinering mellem grænseovergangsstederne, regionalkontoret i Split og de centrale toldmyndigheder. Arbejdsbyrden er rimeligt fordelt. Organisationen er effektiv og sikrer effektiv toldkontrol og -inspektion uden unødige forsinkelser. Overvågningsteamet er tilfreds med de kroatiske toldmyndigheders gennemførelse af Neumforordningen og finder ressourcefordelingen hensigtsmæssig og tilfredsstillende. 6.Uddannelse og logistik 6.1.Uddannelse Tolderne får både en generel uddannelse i toldlovgivning og -procedurer og en målrettet uddannelse i spørgsmål vedrørende Neumforordningens gennemførelse, f.eks.: - anvendelse af ordningen for kontrol med indførsel (ICS), ordningen for kontrol med udførsel (ECS) og det nye edb-baserede forsendelsessystem (NCTS) - art, anvendelse og kontrol af gyldigheden af T2L og andre beviser for EU-status - risikostyring. Der afholdes endvidere regelmæssigt kurser for erhvervslivet på samtlige regionale toldkontorer i Kroatien. 6.2.Logistik Umiddelbart inden landets tiltrædelse af EU opførte og udstyrede Kroatien i henhold til sine forpligtelser, der til dels fremgår af Neumforordningen, helt nye grænseovergangssteder ved grænseovergangene i Klek og Zaton Doli. Den nye logistiske infrastruktur giver tolderne den plads, de har brug for, omfatter arealer til grundig køretøjsinspektion og overgangssteder udstyret med vejvægte med en maksimumsvægt på 50 t og giver transportørerne plads til at arbejde.

6.3.It-infrastruktur De logistiske foranstaltninger til hurtig kontrol af køretøjer kan opfattes som bedste praksis. It-infrastrukturen er tilstrækkelig og kan opdateres regelmæssigt i takt med udviklingen på centralt plan. Alle arbejdsstationer er udstyret med standard it-udstyr, som er koblet op til toldvæsenets netværk. Der er adgang til it-applikationer og til toldmyndighedernes websted. Der er en itforbindelse mellem grænsekontorerne i Klek og Zaton Doli. Afdelingen for menneskelige ressourcer, der er en del af generaldirektoratet for told, står for afholdelsen af uddannelseskurser. De afholdes af eksperter fra afdelingerne i generaldirektoratet for told og finder normalt sted i generaldirektoratet for tolds lokaler, men for at undgå unødvendige rejser for personalet ligger der også andre uddannelsessteder rundt omkring i landet. Den generelle uddannelse finder sted på regionalkontorerne og afholdes af eksperter fra de centrale toldmyndigheder. Det bidrager til en ensartet anvendelse af toldreglerne under hensyntagen til de lokale forhold. Der er også blevet afholdt specifikke kurser i gennemførelsen af Neumforordningen. Kommissionen har anbefalet en række forbedringer, navnlig målrettet vejledning i anvendelse af og krav til T2L-dokumenter samt kontrol af T2Ldokumenternes ægthed. Uddannelsesniveauet er ikke desto mindre tilstrækkeligt højt til at forberede tolderne til effektiv og korrekt anvendelse af Neumforordningen. Kommissionen bifalder og opmuntrer til afholdelse af uddannelseskurser i de regionale afdelinger ved eksperter fra de centrale toldmyndigheder samt til målrettet uddannelse i forordningens gennemførelse. Det ville være en fordel for erhvervslivet, hvis uddannelsesprogrammet også indeholdt kurser i Neumforordningens gennemførelse.

7.Overholdelse af forordningens bestemmelser 7.1.Lovgivning De kroatiske toldmyndigheder har vedtaget vejledningen i gennemførelse af toldkontrolforanstaltninger for varer, der krydser Neumkorridoren, nr. 25/2013. Den specialiserede uddannelse af tolderne fortsatte gennem hele 2014. 7.2.Uregelmæssigheder Det er sjældent, der er blevet påvist uregelmæssigheder. Der er kun fundet et meget lille antal uregelmæssige dokumenter, og uregelmæssighederne skyldes grundlæggende manglende kendskab til proceduren. 7.3.Artikel 4 i Neumforordningen